Առողջապահական տեսչական մարմինը, որը միավորել է 2՝ ԱՆ եւ աշխատանքի եւ սոցիալական ապահովության հարցերի նախարարությունների տեսչությունները, արդեն ունի նոր ղեկավար՝ Լեւոն Ալթունյանի օգնական Գարուշ Հովհաննիսյան։ Առողջապահության տեսչության պետի ժամանակավոր պաշտոնակատար Սամվել Պուրտոյանի եւ նախարար Ալթունյանի ջրերը մի առվով չհոսեցին ի սկզբանե, եւ նախարարը նրան չվստահեց նոր տեսչական մարմնի կառավարումը։ Մեր տեղեկություններով, Պուրտոյանին առաջարկվել է զբաղեցնել պետի տեղակալի պաշտոնը, սակայն նա հրաժարվել է։ Իսկ Գարուշ Հովհաննիսյանը, որն առողջապահության համակարգում ընդամենը փետրվարից է, ըստ ներքին աղբյուրից ստացած տվյալների, Ալթունյանի «պրոտեժեն» է։ Լեւոն Ալթունյանի լիարժեք հովանավորությունը վայելող այս երիտասարդին իր կարգավիճակին եւ աշխատանքային փորձին անհամապատասխան իշխանություն է տրվել նախարարությունում։ Պոլիտեխնիկն ավարտած Հովհաննիսյանի ինքնակենսագրականում հիմնականում բանկերի անվանումներ են՝ «Converse Bank», «BTA investbank», «ANELIK» ՓԲԸ, նաեւ «ՀայՌուսգազարդն» է նշված, նույնիսկ զինդատախազությունը, բայց ոչ մի առողջապահական կամ սոցապահովության հիմնարկ։ Զարմանալի չէ, որ Գարուշ Հովհաննիսյանի թռիչքը բանկային համակարգից առողջապահական՝ կոլեկտիվի կողմից այնքան էլ լավ չընդունվեց։